ታላላቅ ሆቴሎች በኢትዮጵያ ኢንቨስት እንዲያደርጉ ጥሪ ቀረበ
 አለማቀፍ የንግድ ምልክት ያላቸው ሆቴሎች በኢትዮጵያ ኢንቨስት እንዲያደርጉ የኢፌዴሪ ጠቅላይ ሚኒስትር ኃይለማርያም ደሳለኝ ጥሪ አቀረቡ፡፡የአፍሪካ ሆቴል ኢንቨስትመንት ፎረም በአዲስ አበባ መካሄድ ጀምሯል፡፡በኢትዮጵያ ለመጀመሪያ ጊዜ የተካሄደውን የአፍሪካ የሆቴሎች ኢንቨስትመንት ፎረምን የከፈቱት ጠቅላይ ሚኒስትር ኃይለማርያም ደሳለኝ እንዳሉት ኢትዮጵያ የሆቴልና የቱሪዝም ዘርፉን ለማሳደግና ፈጣን ለውጥ ሊያመጣ የሚችል እቅድ አስቀምጣለች፡፡በዘርፉ ለሚሰማሩ ባለሀብቶችም የሆቴል ቁሳቁሶችን ከቀረጥ ነፃ እንዲገቡ ከመፍቀድ ጀምሮ አስፈላጊ የሆኑ ድጋፎች ታደርጋለችም ብለዋል፡፡ፎረሙ በኢትዮጵያ መካሄዱ በሌሎች ሀገራት ተወስነው የቆዩ ባለሀብቶች በኢትዮጵያም ኢንቨስት እንዲያደርጉ የሚያነሳሳ መሆኑንም ጠቅላይ ሚንስትሩ ተናግረዋል፡፡የባህልና ቱሪዝም ሚንስትሩ አቶ አሚን አብዱልቃድር እንዳሉት ፎረሙ ኢትዮጵያውያን ባለሀብቶች ከውጭ የሆቴል ባልሀብቶችና ሀላፊዎች ጋር ለመስራት የሚያስችል እድል የሚፈጥር ነው፡፡በአፍሪካ ሆቴል ኢንቨስትመንት ፎረሙ ላይ ከ400 በላይ ሆቴሎችና ተያያዥ ተቋማት የተሳተፉ ሲሆን በኢትዮጵያ ኢንቨስት ማድረግ እንደሚፈልጉም ገልፀዋል፡፡ጠቅላይ ሚኒስትር ኃይለማርያምም መንግስት አስፈላጊውን ድጋፍ ሁሉ እንደሚያደርግላቸው መግለጻቸውን ኢብኮ ዘግቧል፡፡